
CROWDSOURCING ÉS MAGYAR IDŐJÁRÁSPORTÁLOK

Kulcsszavak: crowdsourcing, e-business, időjárásportálok, wikinómia
A pályamű a „Hogyan építenek közösséget a magyar időjárásportálok?”, illetve a „Miért sikeresek e modellek, minek köszönhetően magas a hozzájárulás szintje a közösség tagjai részéről?” kérdésekre keresi a választ. Az elemzett portálok: Időkép.hu, Metnet.hu, Köpönyeg.hu.
Naponta több százan küldenek meteorológiai észleléseket (pl. égkép, csapadék jellege, hőmérséklet) a portáloknak, melyek számára ez rendkívül fontos input, közvetve bevételt jelentő tényező. A modell sikerének feltárása, a megfogalmazott kérdések megválaszolása a kutatás célja.
Az elemzés megkezdése előtt a dolgozat felállít egy elméleti keretrendszert a releváns szakirodalomra alapozva, így áttekinti Tapscott és Williams Wikinómia koncepcióját, a crowdsourcing fogalomkörét és gyakorlati típusait, majd felállít egy csoportosítást az egyes crowdsourcing rendszerekről. Részletesebben elemzi az időjárásportálok crowdsourcing rendszerét, majd rátér a kutatási kérdések megválaszolására.
A kérdések megválaszolása többek között a hozzájárulók számára nyújtott értékajánlat, illetve az észlelési tranzakció elemzésével megy végbe. Az elemezés a portálok vezetőivel készített interjúkon, illetve az üzleti modellek esettanulmány-jellegű vizsgálatán alapul. Az egyes portálok üzleti modelljeinek feltárása Osterwalder Canvas modelljének segítségével történik.

A tanulmány arra a megállapításra jut, hogy az észlelésen, mint kétirányú folyamaton, a közös célok szolgálatán, valamint bizonyos közösségi elemeken keresztül építenek közösséget az időjárásportálok. Az észlelési tranzakció kétirányúsága a portál részéről az észlelő számára biztosított megjelenési lehetőségben, a közös célok szolgáltában, illetve a részvétel örömében rejlik, míg a hozzájáruló észlelést, fotót, tudósítást küld a portál számára.

